Odinin sotilas tuomittiin pahoinpitelystä – "Näyttö oli vahvempaa kuin vastanäyttö"

Pahoinpitely tapahtui Willassa joulukuussa 2016. Toni Forssell

Toni Forssell

Käräjäoikeus on tuominnut hyvinkääläismiehen päiväsakkoihin maahanmuuttajataustaisen miehen pahoinpitelystä, kertoo Aamuposti.

Pahoinpitely tapahtui kauppakeskus Willassa Hyvinkäällä joulukuussa 2016. Tuomittu kiistiteon.

Tapahtumat saivat alkunsa kaksi päivää ennen pahoinpitelyä, kun tuomittu, Soldiers of Odin -ryhmään kuulunut mies, oli kuvannut Willassa oleskellutta nuorisojoukkoa. Syyksi kuvaamiselle hän oli maininnut epäilykset huumekauppaan liittyen.

Asianomistaja oli puolestaan hermostunut kuvaamisesta ja yrittänyt hyökätä tuomitun kimppuun. Hän oli tämän yhteydessä yrittänyt tavoitella itselleen saksia lahjatavarapöydältä, mutta hänen ystävänsä ja vartijat olivat onnistuneet estämään yhteenoton.

Pahoinpitely oli tapahtunut tästä kaksi päivää myöhemmin, kun tuomittu ja asianomainen olivat jälleen kohdanneet toisensa samassa kauppakeskuksessa.

Tuomittu oli kaatanut asianomaisen maahan ja potkinut sekä lyönyt häntä päähän ja vartaloon useita kertoja.

Asianomistaja tunnisti tekijän esitutkinnassa hänelle näytetystä tunnistuskuvasarjasta, minkä lisäksi teko tallentui kauppakeskus Willan turvakameraan.

Myös aiempaa kohtaamista selvittelemässä ollut poliisi tunnisti tuomitun valvontakameran kuvasta.

Tuomittu puolestaan sanoi olleensa teon aikaan sammuneena kotonaan.

Käräjäoikeus kuitenkin katsoi, että syytettä tukenut näyttö oli kokonaisuudessaan luotettavampi kuin sen vastanäyttö.

Mies tuomittiin teosta 80 päiväsakkoon. Tuomio ei ole vielä lainvoimainen, sillä muutoksenhakuaika on yhä voimassa.

Lue lisää Aamupostista